

**REPUBLIKA HRVATSKA**

**KRAPINSKO-ZAGORSKA ŽUPANIJA**

**OPĆINA SVETI KRIŽ ZAČRETJE**

**JEDINSTVENI UPRAVNI ODJEL**

**OBRAZLOŽENJE**

**NACRTA ODLUKE O VRIJEDNOSTI BODA KOMUNALNE NAKNADE**

uz javi poziv na savjetovanje sa zainteresiranom javnošću

04. kolovoza 2018. godine stupio je na snagu novi Zakon o komunalnom gospodarstvu (Narodne novine br. 68/18) – u daljnjem tekstu ZKG.

Temeljem tog zakona Općina Sveti Križ Začretje ima obvezu donijeti novu odluku o vrijednosti boda komunalne naknade, obzirom da se važeća Odluka o vrijednosti boda za obračun komunalne naknade (Službeni glasnik Krapinsko-zagorske županije broj 5/11) od 1. siječnja više neće moći primjenjivati.

Rok za donošenje nove odluke o vrijednosti boda je 30. studenog 2018. godine.

Člankom 98. ZKG-a propisano je:

„(1) Predstavničko tijelo jedinice lokalne samouprave do kraja studenoga tekuće godine donosi odluku kojom određuje vrijednost boda komunalne naknade (B) koja se primjenjuje od 1. siječnja iduće godine.  
(2) Vrijednost boda komunalne naknade (B) određuje se u kunama po četvornome metru (m²) korisne površine stambenog prostora u prvoj zoni jedinice lokalne samouprave.  
(3) Polazište za određivanje vrijednost boda komunalne naknade (B) je procjena troškova održavanja komunalne infrastrukture iz programa održavanja komunalne infrastrukture uz uzimanje u obzir i drugih predvidivih i raspoloživih izvora financiranja održavanja komunalne infrastrukture.“

Komunalna naknada novčano je javno davanje koje se plaća za održavanje komunalne infrastrukture – za nerazvrstane ceste, javne prometne površine na kojima nije dopušten promet vozilima, javna parkirališta, groblje, javne zelene površine, građevine i uređaje javne namjene, javnu rasvjetu, građevina namijenjene obavljanju javnog prijevoza.

Komunalna naknada obračunava se po četvornom metru (m²) površine nekretnine za koju se utvrđuje obveza plaćanja komunalne naknade – stambeni, poslovni i garažni prostor, građevinsko zemljište koje služi obavljanju poslovne djelatnosti i neizgrađeno građevinsko zemljište.

Iznos komunalne naknade po četvornom metru (m²) površine nekretnine utvrđuje se množenjem koeficijenta zone (Kz), koeficijenta namjene (Kn) i vrijednosti boda komunalne naknade (B). Koeficijent zone i namjene određuju se Odlukom o komunalnoj naknadi.

Godišnji iznos komunalne naknade utvrđuje se množenjem površine nekretnine za koju se utvrđuje obveza plaćanja komunalne naknade i iznosa komunalne naknade po četvornom metru (m²) površine nekretnine.

Promjena u određivanju vrijednosti boda komunalne naknade je jedino u tome što se vrijednost boda do sada određivala u mjesečnom iznosu i iznosila je 0,23 kuna/m², a sada je zakonska obveza utvrditi je u godišnjem iznosu, a što iznosi 2,76 kuna/m². Znači, vrijednost boda se ne mijenja, već se samo umjesto u mjesečnom određuje u godišnjem iznosu (0,23 x 12 = 2,76).

Iznos komunalne naknade za obveznike komunalne naknade temeljem ove promjene vrijednosti boda komunalne naknade neće se mijenjati.